བློ་གསལ་གླིང་གི་ཆོས་ཚོགས་སུ་ཐོན་མ་ཐག་ཆོས་ཚོགས་ཀྱི་གཏན་བཞུགས་སློབ་དཔོན་དགེ་བཤེས་ངག་དབང་ཕན་བདེ་ལགས་དང་མཇལ་བྱུང་བ་དང་།ཁོང་གིས་གསུངས་དོན།༧དགའ་ལྡན་ཁྲི་རིན་པོ་ཆེ་མཆོག་གིས་ཆོས་རིག་ལས་ཁུངས་ཀྱི་བཀའ་ཡིག་དེའི་དགོངས་དོན་ཆོས་ཚོགས་ཀྱི་ཚོགས་གཙོ་དགེ་བཤེས་བློ་བཟང་བསྟན་འཛིན་ལགས་སུ་གསུངས་པ་ཇི་བཞིན།དེ་རིང་ཆོས་ཚོགས་ཀྱི་ངོས་ནས་གོ་སྒྲིག་གིས་ཞབས་རིམ་ཁག་སྒྲུབ་ཀྱི་ཡོད་པ་རེད་ཟེར།དེ་རིང་ཞོགས་པའི་ཆུ་ཚོད་༩ནས་༡༢དང་ཕྱེད་ཀའི་བར།དགའ་ལྡན་ཁྲི་རིན་པོ་ཆེ་དབུ་བཞུགས་ཐོག་འབྲས་སྤུངས་བློ་གསལ་གླིང་གི་དགེ་བཤེས་དང་དགེ་འདུན་པ་གྲངས་སུམ་ཅུ་ཙམ་གྱིས་དགེ་སློང་མ་དཔལ་མོའི་ལུགས་ཀྱི་སྤྱན་རིས་གཟིགས་ཀྱི་ཆོ་ག་གསུངས་འདུག་པ་དང་།ཕྱི་དྲོའི་ཆུ་ཚོད་༤དང་ཕྱེད་ཀ་ནས་༧བར།དགའ་ལྡན་ཁྲི་རིན་པོ་ཆེ་དབུ་བཞུགས་ཐོག་འཇིགས་བྱེད་དཔའ་བོ་གཅིག་པའི་གཉེན་པ་སྲུང་ཟིན་པའི་དགེ་འདུན་པ་བཅུ་གྲངས་ཀྱིས་དྲུག་ཅུ་མའི་ཆོ་ག་བཏང་སོང་།དེའི་རྗེས་སུ་སླར་ཡང་དགའ་ལྡན་ཁྲི་རིན་པོ་ཆེ་དང་བློ་གསལ་གླིང་གྲྭ་ཚང་གི་དགེ་འདུན་པ་སུམ་ཅུ་ཙམ་དབུ་བཞུགས་ཐོགཆོས་ཚོགས་ཀྱི་ཚོགས་མི་རྣམས་དང་།ཨེ་ཊི་ལན་ཌར་བཅའ་བཞུགས་བོད་རིགས་མི་མང་བཅུ་གྲངས་ཡོད་པ་བཅས་ཁྱོན་བསྡོམས་མི་མང་༡༥༠ཉེ་བ་འདུ་འཛོམས་ཐོགདགོང་མོའི་ཆུ་ཚོད་༧དང་ཕྱེད་ཀ་ནས་༩བར་ཤེས་རབ་སྙིང་པོ་གསོག་བསྒྲུབས་བྱས་སོང་།